Laster innhold, vennligst vent.. For å se dette innholdet, må du aktivere JavaScript i nettleseren din.

Men det var ikke bare Erlend Hustad som ble helt i straffesparkkonkurransen. Notoddenmålvakten bidro sterkt da han reddet forsøket fra raufosskeeper Ole Kristian Lauvli.

– Dette var underbart, sier Notoddens Jonathan Johansson.

Lørdag skulle det avgjøres om det var Notodden eller Raufoss som skal spille kvalifisering om spill i 1. divisjon neste sesong. Det måtte både ekstraomganger og straffesparkkonkurranse til før avgjørelsen falt.

Her har Jonathan Johansson akkurat reddet straffesparket fra målvakt Ole Kristian Lauvli på Raufoss Foto: Roald Marker / NRK

Les også: Notodden tapte i første runde

Ledet til pause

Raufoss vant 2–1 i forrige runde, men det var Notodden som tok føringa i returoppgjøret. 42 minutter ut i 1. omgang skåret Erik Midtgarden på straffe.

Etter pause gikk Notodden opp til 2–0 ledelse etter en skåring av Even Parkstad Johansen, men Raufoss utliknet kort tid før kampslutt.

Petter Senstad laget mål på frispark i det 89. minuttet og dermed kunne Raufoss slippe jubelen løs for ekstraomganger.

Satte fem straffer

Ingen av lagene skåret i ekstraomgangene og dermed måtte kampen avgjøres på straffesparkkonkurranse. Den vant Notodden etter at keeper Jonathan Johansson reddet en straffe tatt av Raufoss sin keeper.

Gleden var stor på Notodden lørdag kveld. Nå skal laget ut i to spennende kvalikkamper. Foto: Roald Marker / NRK

Notoddens spillere satt inn alle sine straffer og dermed vant Notodden straffesparkkonkurransen 5–4.

– Dette var tungt å svelge, sier Raufoss-trener Christian Johnsen.

Notodden-trener Kenneth Dokken kunne imidlertid slippe jubelen løs.

– Jeg er kjempestolt av gutta. De viste enorm mental styrke gjennom kampen, sier Dokken som lot spillerne selv avgjøre hvem som skulle ta straffene.

– Det er tøft å ta straffe i en så viktig kamp, så jeg spurte hvem som hadde lyst til å ta dem, sier Dokken.

Erlend Hustad satte inn det avgjørende straffesparket. Turen hjem ble lang for slagne raufosspillere. Foto: Roald Marker / NRK

Håper på Fredrikstad

Notodden skal møte laget som blir nummer 14 i 1. divisjon til playoff. Det blir klart søndag, når de andre lagene spiller sine kamper og ligaen blir ferdig for sesongen.

Både Dokken og Johansson håper å møte Fredrikstad.

– Publikumsmessig hadde det vært morsomt å møte dem. De har en bra stadion og mange fans, sier Johansson.

– Sportslig sett er Fredrikstad sterke, men uansett hvem vi møter blir det tøft, sier Dokken.